Document ID: 32010D0640

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Οκτωβρίου 2010
για την τροποποίηση των αποφάσεων 2006/920/ΕΚ και 2008/231/ΕΚ όσον αφορά τις τεχνικές προδιαγραφές διαλειτουργικότητας για το υποσύστημα «Διεξαγωγή και διαχείριση της κυκλοφορίας» του διευρωπαϊκού συμβατικού σιδηροδρομικού συστήματος και του διευρωπαϊκού σιδηροδρομικού συστήματος υψηλής ταχύτητας
[κοινοποιηθείσα υπό τον αριθμό Ε(2010) 7179]
(Κείμενο που παρουσιάζει ενδιαφέρον για τον ΕΟΧ)
(2010/640/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 6 παράγραφος 1,
τις συστάσεις του Ευρωπαϊκού Οργανισμού Σιδηροδρόμων, της 17ης Ιουλίου 2009, σχετικά με συνεκτικούς κανόνες ERTMS στις ΤΠΔ «έλεγχος-χειρισμός και σηματοδότηση» και «διεξαγωγή και διαχείριση της κυκλοφορίας» (ERA/REC/2009-02/INT), με το αναθεωρημένο παράρτημα Ρ της ΤΠΔ «διεξαγωγή και διαχείριση της κυκλοφορίας» για τους σιδηρόδρομους υψηλής ταχύτητας και τους συμβατικούς σιδηρόδρομους (ERA/REC/2009-03/INT), με το αναθεωρημένο παράρτημα T της ΤΠΔ «διεξαγωγή και διαχείριση της κυκλοφορίας» για τους συμβατικούς σιδηρόδρομους (ERA/REC/2009-04/INT) και με τροποποίηση ώστε να επιτευχθεί συνοχή μεταξύ της οδηγίας 2007/59/ΕΚ και της ΤΠΔ «διεξαγωγή και διαχείριση της κυκλοφορίας» όσον αφορά τις διατάξεις για την επάρκεια των μηχανοδηγών (ERA/REC/2009-05/INT),
Εκτιμώντας τα ακόλουθα:
(1)
Σύμφωνα με το άρθρο 12 του κανονισμού (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (2), ο Ευρωπαϊκός Οργανισμός Σιδηροδρόμων (εφεξής «ο Οργανισμός») μεριμνά για την προσαρμογή των τεχνικών προδιαγραφών διαλειτουργικότητας (εφεξής «ΤΠΔ») προς την τεχνική πρόοδο, τις εξελίξεις της αγοράς και τις κοινωνικές απαιτήσεις, και προτείνει στην Επιτροπή τις τροποποιήσεις των ΤΠΔ που κρίνει αναγκαίες.
(2)
Με την απόφαση Ε(2007) 3371 της 13ης Ιουλίου 2007, η Επιτροπή έδωσε εντολή πλαίσιο στον Οργανισμό να εκτελέσει ορισμένες δραστηριότητες με βάση την οδηγία 96/48/ΕΚ, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος υψηλής ταχύτητας (3) και την οδηγία 2001/16/ΕΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, σχετικά με τη διαλειτουργικότητα του συμβατικού διευρωπαϊκού σιδηροδρομικού συστήματος (4). Με βάση τους όρους της εν λόγω εντολής πλαίσιο, ζητήθηκε από τον Οργανισμό να αναθεωρήσει την ΤΠΔ «διεξαγωγή και διαχείριση της κυκλοφορίας» για τους συμβατικούς σιδηρόδρομους, την οποία ενέκρινε η Επιτροπή με την απόφαση 2006/920/ΕΚ (5), και την αναθεωρημένη ΤΠΔ «διεξαγωγή και διαχείριση της κυκλοφορίας» για τους σιδηρόδρομους υψηλής ταχύτητας, την οποία ενέκρινε η Επιτροπή με την απόφαση 2008/231/ΕΚ (6), όπως και να διατυπώσει τεχνικές γνώμες για τα κρίσιμα σφάλματα και να δημοσιεύσει κατάλογο των διαπιστωθέντων ελασσόνων σφαλμάτων.
(3)
Το ευρωπαϊκό σύστημα ελέγχου αμαξοστοιχιών (εφεξής «ETCS») και το παγκόσμιο σύστημα κινητών επικοινωνιών - σιδηρόδρομος (εφεξής «GSM-R») θεωρούνται σημαντικά μέσα στην πορεία προς εναρμονισμένο διευρωπαϊκό σιδηροδρομικό σύστημα. Είναι συνεπώς αναγκαίο να εναρμονισθούν όσο το δυνατόν συντομότερα οι κανόνες για τα συστήματα αυτά. Με βάση την αρχή αυτή, το ETCS και το GSM-R εξειδικεύονται στις ΤΠΔ.
(4)
Είναι ζωτικής σημασίας να είναι αναλυτικές και αδιαμφισβήτητες οι απαιτήσεις που καθορίζονται στις συγκεκριμένες ΤΠΔ. Αυτό σημαίνει ότι διαφορετικές ΤΠΔ είναι δυνατόν να μην παραπέμπουν σε τεχνικές απαιτήσεις στα διάφορα στάδια ανάπτυξης. Επομένως, όλες οι ΤΠΔ πρέπει να παραπέμπουν στις ίδιες τεχνικές απαιτήσεις.
(5)
Για να εναρμονισθούν οι σχετικοί κανόνες στις ΤΠΔ για το διευρωπαϊκό συμβατικό σιδηροδρομικό σύστημα και το διευρωπαϊκό σιδηροδρομικό σύστημα υψηλής ταχύτητας, οι κανόνες που αφορούν τις λειτουργικές πτυχές πρέπει να δημοσιευθούν ως τεχνικό έγγραφο στον ιστότοπο του οργανισμού.
(6)
Η ΤΠΔ «Διεξαγωγή και διαχείριση της κυκλοφορίας» για τους συμβατικούς σιδηρόδρομους πρέπει να περιέχει την ίδια παραπομπή με την αναθεωρημένη ΤΠΔ «Διεξαγωγή και διαχείριση της κυκλοφορίας» για τους σιδηρόδρομους υψηλής ταχύτητας.
(7)
Στην αναθεώρηση του τεχνικού εγγράφου «Παράρτημα A της ΤΠΔ ΔΔΚ» πρέπει να τηρηθεί η διαδικασία «διαχείρισης ελέγχου μεταβολών (CCM)» που εφαρμόζεται για τις επικυρώσεις των τεχνικών προδιαγραφών ERTMS.
(8)
Σύμφωνα με το άρθρο 32 παράγραφος 1 της οδηγίας 2008/57/ΕΚ, κάθε όχημα φέρει αριθμό ευρωπαϊκού οχήματος (ΑΕΟ) ο οποίος απονέμεται όταν χορηγείται η πρώτη έγκριση για θέση σε λειτουργία. Σύμφωνα με την απόφαση 2007/756/ΕΚ της Επιτροπής, της 9ης Νοεμβρίου 2007, για τη θέσπιση κοινής προδιαγραφής για το εθνικό μητρώο οχημάτων που προβλέπεται στο άρθρο 14 παράγραφοι 4 και 5 της οδηγίας 96/48/ΕΚ και της οδηγίας 2001/16/ΕΚ (7), ο ΑΕΟ καταχωρίζεται στο εθνικό μητρώο οχημάτων, το οποίο διατηρεί και επικαιροποιεί ο εθνικός φορέας που έχει ορίσει το αντίστοιχο κράτος μέλος.
(9)
Οι απαιτήσεις ταυτοποίησης των οχημάτων που καθορίζονται στο παράρτημα ΙΣΤ της ΤΠΔ «διεξαγωγή και διαχείριση της κυκλοφορίας» (για τους συμβατικούς σιδηρόδρομους και για την υψηλή ταχύτητα) χρειάζεται να αναθεωρηθούν, λαμβανομένης επίσης υπόψη της εξέλιξης του νομικού πλαισίου που διαμορφώνεται από την οδηγία 2008/57/ΕΚ και την απόφαση 2007/756/ΕΚ. Επειδή ορισμένοι κωδικοί εξελίσσονται λόγω της τεχνικής προόδου, ο Οργανισμός πρέπει να αναλάβει το καθήκον να δημοσιεύει και να επικαιροποιεί αυτούς τους καταλόγους τεχνικών κωδικών.
(10)
Οι απαιτήσεις για τις επιδόσεις πέδησης παραμένουν απροσδιόριστες στην ΤΠΔ «Διεξαγωγή και διαχείριση της κυκλοφορίας» για τους συμβατικούς σιδηρόδρομους. Οι λειτουργικές πτυχές των επιδόσεων πέδησης πρέπει να εναρμονισθούν.
(11)
Οι απαιτήσεις για την επαγγελματική επάρκεια, τις σωματικές και ψυχολογικές ικανότητες των μηχανοδηγών καθορίζονται στην οδηγία 2007/59/ΕΚ του Ευρωπαϊκού Κοινοβουλίου και του Συμβουλίου (8). Για να αποφευχθεί η αλληλεπικάλυψη και η επανάληψη, οι ΤΠΔ «Διεξαγωγή και διαχείριση της κυκλοφορίας» δεν πρέπει να περιλαμβάνουν τέτοιες απαιτήσεις.
(12)
Συνεπώς, οι αποφάσεις 2006/920/ΕΚ και 2008/231/ΕΚ πρέπει να τροποποιηθούν αναλόγως.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τροποποίηση της απόφασης 2006/920/ΕΚ
Η απόφαση 2006/920/ΕΚ τροποποιείται ως εξής.
α)
Προστίθενται τα ακόλουθα άρθρα 1α και 1β:
«Άρθρο 1α
Διαχείριση τεχνικών κωδικών
1. Ο Ευρωπαϊκός Οργανισμός Σιδηροδρόμων (ERA) δημοσιεύει στον ιστότοπό του καταλόγους των τεχνικών κωδικών που αναφέρονται στα παραρτήματα ΙΣΤ.9, ΙΣΤ.10, ΙΣΤ.11, ΙΣΤ.12 και ΙΣΤ.13.
2. Ο ERA επικαιροποιεί τους καταλόγους κωδικών που αναφέρονται στην παράγραφο 1 και ενημερώνει την Επιτροπή σχετικά με την εξέλιξή τους. Η Επιτροπή ενημερώνει τα κράτη μέλη σχετικά με την εξέλιξη αυτών των τεχνικών κωδικών μέσω της επιτροπής που έχει συσταθεί βάσει του άρθρου 29 της οδηγίας 2008/57/ΕΚ.
Άρθρο 1β
Μέχρι τις 31 Δεκεμβρίου 2013, εάν όχημα πωλείται ή μισθώνεται επί περίοδο άνω των 6 μηνών και εφόσον παραμένουν αμετάβλητα όλα τα τεχνικά χαρακτηριστικά του με βάση τα οποία επιτράπηκε να τεθεί σε λειτουργία, ο αριθμός ευρωπαϊκού οχήματος (ΑΕΟ) επιτρέπεται να μεταβληθεί με νέα καταχώριση του οχήματος σε μητρώο και ανάκληση της παλαιάς.
Εφόσον η νέα καταχώριση αφορά κράτος μέλος το οποίο είναι διαφορετικό από εκείνο της πρώτης καταχώρισης, ο φορέας που είναι αρμόδιος για τη νέα καταχώριση σε μητρώο μπορεί να απαιτήσει αντίγραφο των δικαιολογητικών της προγενέστερης καταχώρισης.
Η αλλαγή του ΑΕΟ δεν θίγει την εφαρμογή των άρθρων 21 έως 26 της οδηγίας 2008/57/ΕΚ όσον αφορά τις διαδικασίες αδειοδότησης.
Το διοικητικό κόστος της αλλαγής του ΑΕΟ καλύπτεται από τον αιτούντα την αλλαγή του ΑΕΟ.».
β)
Τα παραρτήματα τροποποιούνται σύμφωνα με το παράρτημα I.
Άρθρο 2
Τροποποίηση της απόφασης 2008/231/ΕΚ
Η απόφαση 2008/231/ΕΚ τροποποιείται ως εξής.
α)
Προστίθενται τα ακόλουθα άρθρα 1α και 1β:
«Άρθρο 1α
Διαχείριση τεχνικών κωδικών
1. Ο Ευρωπαϊκός Οργανισμός Σιδηροδρόμων (ERA) δημοσιεύει στον ιστότοπό του καταλόγους των τεχνικών κωδικών που αναφέρονται στα παραρτήματα Ρ.9, Ρ.10, Ρ.11, Ρ.12 και Ρ.13.
2. Ο ERA επικαιροποιεί τους καταλόγους κωδικών που αναφέρονται στην παράγραφο 1 και ενημερώνει την Επιτροπή σχετικά με την εξέλιξή τους. Η Επιτροπή ενημερώνει τα κράτη μέλη σχετικά με την εξέλιξη αυτών των τεχνικών κωδικών μέσω της επιτροπής που έχει συσταθεί βάσει του άρθρου 29 της οδηγίας 2008/57/ΕΚ.
Άρθρο 1β
Μέχρι τις 31 Δεκεμβρίου 2013, εάν όχημα πωλείται ή μισθώνεται επί περίοδο άνω των 6 μηνών και εφόσον παραμένουν αμετάβλητα όλα τα τεχνικά χαρακτηριστικά του με βάση τα οποία επιτράπηκε να τεθεί σε λειτουργία, ο αριθμός ευρωπαϊκού οχήματος (ΑΕΟ) επιτρέπεται να μεταβληθεί με νέα καταχώριση του οχήματος σε μητρώο και ανάκληση της παλαιάς.
Εφόσον η νέα καταχώριση αφορά κράτος μέλος το οποίο είναι διαφορετικό από εκείνο της πρώτης καταχώρισης, ο φορέας που είναι αρμόδιος για τη νέα καταχώριση σε μητρώο μπορεί να απαιτήσει αντίγραφο των δικαιολογητικών της προγενέστερης καταχώρισης.
Η αλλαγή του ΑΕΟ δεν θίγει την εφαρμογή των άρθρων 21 έως 26 της οδηγίας 2008/57/ΕΚ όσον αφορά τις διαδικασίες αδειοδότησης.
Το διοικητικό κόστος της αλλαγής του ΑΕΟ καλύπτεται από τον αιτούντα την αλλαγή του ΑΕΟ.».
β)
Τα παραρτήματα τροποποιούνται σύμφωνα με το παράρτημα ΙΙ.
Άρθρο 3
Η παρούσα απόφαση εφαρμόζεται από τις 25 Οκτωβρίου 2010.
Ωστόσο, το σημείο 6 του παραρτήματος I και το σημείο 5 του παραρτήματος II εφαρμόζονται από την 1η Ιανουαρίου 2014.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 21 Οκτωβρίου 2010.

Labels: 7
8
15